RECENZIJA

rukopisa **An Introduction to the Modernist Novel**,

autorke **Nataše Tučev**

Rukopis *An Introduction to the Modernist Novel*, autorke Nataše Tučev, napisan na engleskom jeziku (srpski ekvivalent naslova glasio bi: *Uvod u modernistički roman*) obuhvata 96 strana u PDF formatu. Ova naučna studija, recimo to odmah, oblikovana je s čvrstom teorijskom utemeljenošću, zavidnim analitičkim darom, i uočljivim nadahnućem. Autorka kompetentno i pouzdano razmatra tematske, estetske i stilske preokupacije anglofonog romana u periodu modernizma, na korpusu sačinjenom od promišljeno odabranih dela četvoro istaknutih autora – Džozefa Konrada, Dejvida Herberta Lorensa, Džejmsa Džojsa i Virdžnije Vulf.

U uvodnom delu, Nataša Tučev precizno izdvaja najvažnije karakteristike modernističkog romana, pre svih subjektivizam, interesovanje za psihološke teme i istraživanje fenomena svesti, kao i odbacivanje postavki iz perioda realizma prema kojima je biće pojedinca definisano putem istorijskih i društvenih okolnosti. Autorka potom prelazi na razmatranje uticaja Frojdovih teorija na navedene romanopisce, kao i njegov generalni uticaj na duhovnu klimu Evrope u prvim decenijama dvadesetog veka. Značaj Ničeovog uticaja na modernizam istaknut je podsećanjem na neke od njegovih filozofskih stavova, ponajpre na njegovo zastupanje principa epistemiološke nesigurnosti, kao i dihotomije apolonijskog i dionizijskog elementa u umetnosti, što je imalo ogroman uticaj na poetičke stavove modernizma. Modernistički roman lucidno je u ovom rukopisu sagledan i kao reakcija na reifikaciju, dehumanizaciju i sveopštu težnju ka instrumentalizovanju pojedinca u periodu poznog kapitalizma.

Potom slede poglavlja od kojih je svako posvećeno po jednom od četvoro autora. Nataša Tučev pritom dosledno primenjuje metodološki princip prema kome se najpre razmatraju eseji, filozofske rasprave, predgovori i drugi nefikcionalni tekstovi svakog od odabranih pisaca, sa ciljem da se ustanovi kako oni sami definišu svoja poetička i estetska načela. Takvi tekstovi su, na primer, čuveni esej Virdžinije Vulf "Gospodin Benet i gospođa Braun", Lorensova studija *Psihoanaliza i nesvesno*, Konradov predgovor za roman *Crnac sa "Narcisa"*, ili Džojsova pisma i dnevnički zapisi. Jedan deo svakog poglavlja takođe je posvećen formalnim inovacijama i narativnim strategijama ovih romanopisaca, pre svega zbog velikog značaja koji čitav modernistički pokret pridaje pitanjima forme, uključujući i formu romana. Potom se u svakom poglavlju detaljno analizira po jedan, brižljivo i s jakim razlozima odabran roman. Za analizu su izdvojeni istaknuti kapitalni modernistički romani *Srce tame, Portret umetnika u mladosti* i *Gospođa Dalovej*. Lorensov roman *Sent Mor* nešto je manje poznat, ali se po mišljenju brojnih kritičara ipak izdvaja kao kratko, pozno remek-delo ovog pisca koje pruža dragocene uvide u modernističku umetnost.

U zaključku se sintetički ističe izmenjena percepcija stvarnosti u prvim decenijama dvadesetog veka i način kojim je ta promena uslovila tematiku i estetske principe u četiri navedena romana. U samoj završnici studije, autorka i iz istorijske perspektive sagledava značaj modernističkog projekta i veliki doprinos modernista razvitku romaneskne forme.

Studija Nataše Tučev pod naslovom *An Introduction to the Modernist Novel*, predstavlja celovit, sintetički zaokružen i dubok uvid u romaneskno stvaralaštvo engleskog modernizma.

Naučno kompententna, analitički lucidna, a stilski i tehnički besproekorna studija Nataše Tučev biće zanimljivo i korisno štivo pre svega za studente engleske i svetske književnosti, ali i za mnoge ljubitelje kvalitetne esejističke literature.

Uveren sam da će objavljivanje ovog rukopisa u obliku knjige biti vredan i zapažen izdavački poduhvat.

U Novom Sadu, 17. marta 2021. godine

prof. dr Zoran Paunović

dopisni član SANU